CELEX: 32016D0851
Language: sk
Date: 2016-05-26 00:00:00
Title: Vykonávacie rozhodnutie Komisie (EÚ) 2016/851 z 26. mája 2016, ktorým sa mení príloha k rozhodnutiu 2009/719/ES, pokiaľ ide o povolenie Chorvátsku prehodnotiť svoj ročný program monitorovania BSE [oznámené pod číslom C(2016) 3097] (Text s významom pre EHP)

28.5.2016   
            
            
               SK
            
            
               Úradný vestník Európskej únie
            
            
               L 141/131
            
         VYKONÁVACIE ROZHODNUTIE KOMISIE (EÚ) 2016/851
   z 26. mája 2016,
   ktorým sa mení príloha k rozhodnutiu 2009/719/ES, pokiaľ ide o povolenie Chorvátsku prehodnotiť svoj ročný program monitorovania BSE
   
      
         [oznámené pod číslom C(2016) 3097]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho článok 6,
   keďže:
   
               (1)
            
            
               V nariadení (ES) č. 999/2001 sa stanovujú pravidlá prevencie, kontroly a eradikácie prenosných spongiformných encefalopatií (ďalej len „TSE“) u zvierat. Každý členský štát musí podľa nariadenia vykonať ročný program monitorovania TSE na základe aktívneho a pasívneho dohľadu v súlade s jeho prílohou III. Okrem toho sa v článku 6 ods. 1b nariadenia (ES) č. 999/2001 stanovuje, že ročné programy monitorovania členských štátov, ktoré preukážu zlepšenie epidemiologickej situácie vo svojej krajine podľa určitých kritérií stanovených v kapitole A časti I bode 7 prílohy III k uvedenému nariadeniu, sa môžu prehodnotiť.
            
         
               (2)
            
            
               Rozhodnutím Komisie 2009/719/ES (2) sa členským štátom uvedeným v jeho prílohe povoľuje prehodnotiť svoje ročné programy monitorovania bovinnej spongiformnej encefalopatie (BSE) v súlade s článkom 6 ods. 1b nariadenia (ES) č. 999/2001. V prílohe sa momentálne uvádza 25 členských štátov – všetky okrem Bulharska, Chorvátska a Rumunska.
            
         
               (3)
            
            
               Chorvátsko predložilo 22. januára 2015 Komisii žiadosť o prehodnotenie svojho ročného programu monitorovania BSE.
            
         
               (4)
            
            
               Európsky úrad pre bezpečnosť potravín (EFSA) 8. februára 2016 uverejnil vedeckú správu posudzujúcu prehodnotenie režimu monitorovania BSE v Chorvátsku (3) (ďalej len „správa EFSA“). Správa EFSA uvádza, že ak by sa Chorvátsko zaradilo do epidemiologickej jednotky zahŕňajúcej 25 členských štátov, ktoré sú momentálne uvedené v prílohe k rozhodnutiu 2009/719/ES, a implementoval by sa aktuálny režim dohľadu schválený rozhodnutím 2009/719/ES pre uvedených 25 členských štátov, bolo by v epidemiologickej jednotke zloženej z týchto 25 členských štátov a Chorvátska možné zistiť BSE v rámci stanovenej prevalencie aspoň 1 prípad na 3 789 838 kusov dospelej populácie hovädzieho dobytka s intervalom spoľahlivosti 95 %. Uvedená stanovená prevalencia je citlivejšia, než je minimálna požiadavka na prevalenciu pri dohľade typu A, ktorá je v kapitole D bode 1 písm. a) prílohy II k nariadeniu (ES) č. 999/2001 stanovená ako jeden prípad na 100 000 kusov dospelej populácie hovädzieho dobytka v príslušnej krajine alebo oblasti s intervalom spoľahlivosti 95 %.
            
         
               (5)
            
            
               Komisia vykonala v dňoch 14. až 23. júna 2010 a 26. novembra až 6. decembra 2012 v Chorvátsku audity s cieľom vyhodnotiť opatrenia proti BSE (ďalej len „audity Komisie“). Audity Komisie sa venovali systému identifikácie a vysledovateľnosti hovädzieho dobytka, ako aj implementácii zákazu kŕmenia v Chorvátsku. Výsledok auditov Komisie sa teda použil pri posudzovaní súladu žiadosti Chorvátska s kritériami stanovenými v kapitole A časti I bode 7.1 písm. b) a c) prílohy III k nariadeniu (ES) č. 999/2001.
            
         
               (6)
            
            
               Na základe informácií uvedených v žiadosti Chorvátska o prehodnotenie jeho ročného programu monitorovania BSE, informácií zo správy EFSA a informácií vyplývajúcich z auditov Komisie bola žiadosť Chorvátska vyhodnotená kladne. Je preto vhodné povoliť Chorvátsku prehodnotenie jeho ročného programu monitorovania BSE za rovnakých podmienok, aké má 25 členských štátov momentálne uvedených v prílohe k rozhodnutiu 2009/719/ES.
            
         
               (7)
            
            
               Príloha k rozhodnutiu 2009/719/ES by sa preto mala zodpovedajúcim spôsobom zmeniť.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   V prílohe k rozhodnutiu 2009/719/ES sa medzi položky „— Francúzsko“ a „— Taliansko“ vkladá položka „— Chorvátsko“.
   Článok 2
   Toto rozhodnutie je určené členským štátom.
   
      V Bruseli 26. mája 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 147, 31.5.2001, s. 1.
   
      (2)  Rozhodnutie Komisie 2009/719/ES z 28. septembra 2009, ktorým sa určitým členským štátom povoľuje prehodnotiť svoje ročné programy monitorovania BSE (Ú. v. EÚ L 256, 29.9.2009, s. 35).
   
      (3)  Vestník EFSA (EFSA Journal) (2016) 14(2):4399.